qundao/data-zh-poetry huggingface dataset:
匡庵五首呈南音和尚·其五
作者：彭孙贻
朝代：明
体裁：五言律诗

维摩老居士，贫病只长斋。终日亲禅榻，无心靸草鞋。攒眉辞酒戒，绮语斗诗牌。何日从公忏，寒灰石鼎埋。
匡庵五首呈南音和尚·其四
作者：彭孙贻
朝代：明
体裁：五言律诗

刘生起屠钓，中岁学逃禅。为问东篱菊，何如白社莲。声闻坠林果，提唱和渔船。莫谓门庭峻，相通一指前。
匡风滩
作者：彭孙贻
朝代：明
体裁：五言绝句

千山行欲尽，君今更何去。愿作石尤风，阻君山尽处。
十姊妹·其一
作者：彭孙贻
朝代：明
体裁：七言律诗

花姑种艳本连枝，次第妖红赋比儿。赵氏未应誇女弟，杨家宁许赛诸姨。锦屏风飐齐回首，绣幕春深巧斗眉。一样朱颜拚共嫁，争须五色认牵丝。
十姊妹·其二
作者：彭孙贻
朝代：明
体裁：七言律诗

连理同根并一身，谁教独立诧佳人。相当五五双成艳，共压茸茸九女春。月姊怜香争自媚，风姨解妒暗中亲。不愁红粉难分施，一任丁娘索更频。
十月梅花
作者：彭孙贻
朝代：明
体裁：七言律诗

岭上归来岁未残，一枝已放暮林端。小春花事惊蓬鬓，独客江城畏早寒。乱日关山荒笛满，天涯何处故人看。柴门风雪休相问，落木空庭自倚阑。
十样锦
作者：彭孙贻
朝代：明
体裁：七言律诗

细剪芳蕤匝短楹，却疑裁缬缀菁英。分丛锦水惊新濯，斗色夗机胜织成。空说画眉争样巧，浪传瑶草按洲生。缤纷种出扶风手，似逐回文上绮桁。
千人石
作者：彭孙贻
朝代：明
体裁：五言绝句

寒山无人行，夜久众籁歇。只有独游人，石上坐明月。
千日红
作者：彭孙贻
朝代：明
体裁：七言律诗

琼枝细剪紫玲珑，刻画胭肢属化工。杜宇三啼犹未歇，中山一醉始残红。佳人染甲嫌尖浅，宫女临波写怨同。却笑朱颜人易老，不禁憔悴怯西风。
千顷云
作者：彭孙贻
朝代：明
体裁：五言绝句

青山在屋下，白云在高岭。身在白云中，那识云千顷。
午日
作者：彭孙贻
朝代：明
体裁：七言律诗

昌阳花发酒罂前，愁对清尊午自眠。续命缕纷存殁泪，辟兵人老乱离年。三春戎马淹吴服，一酹江鱼羡楚贤。角黍邻翁相送晚，柴门满地落榆钱。
午日雨中有怀
作者：彭孙贻
朝代：明
体裁：七言律诗

细雨花间小燕明，新篁初制箨冠成。斸锄药圃㮴雄独，瀹荈春旗战酒枪。江上经时欢旅信，畿南五月尚连营。莫嫌系臂徔儿戏，拟卜深山预辟兵。
午曰雨中有怀
作者：彭孙贻
朝代：明
体裁：七言律诗

傍檐榴火照人开，小阁清樽倒百回。白苧宽衫骄荔带，黄梅宿雨涨垆灰。抛菰野涧投龙食，采艾深茅得虎材。欲与诸君俱吊屈，楚江今日更堪哀。
午眠
作者：彭孙贻
朝代：明
体裁：七言绝句

茶寮烟冷药垆寒，啼鸟声中午梦残。一觉松轩欠申起，辛夷花影过阑干。
午眠听雨骏孙挈子玉至因与从子脩远对弈呼童烹泉坐观竟日
作者：彭孙贻
朝代：明
体裁：古风

饱食万虑灭，冥心游六宇。叩门见二屦，惊散半床雨。呼童烹新茶，浓绿映泼乳。诸君兴有以，对局无宾主。毕膊夹檐霤，落子声可数。久无胜物心，累月枰挂柱。隅座揽弈者，色若贪欲取。旁观为动容，一笑决嬴羽。局残炉巳歇，微霁漏窗树。俗客谈理乱，无言止挥麈。
午睡
作者：彭孙贻
朝代：明
体裁：五言绝句

绿阴转庭柯，午眠犹未觉。更无山禽啼，残梦断剥啄。
半村以哲昆诗见示赋荅仍前韵
作者：彭孙贻
朝代：明
体裁：七言律诗

幽怀切切苦寒虫，新句惊投破睡中。展卷秋阴生竹径，满庭松响荅山翁。双飞雁字能联序，二妙蛾眉妒入宫。池草梦来添几许，深惭不竞在南风。
半村过访不遇留诗而去仍用前韵报之
作者：彭孙贻
朝代：明
体裁：七言律诗

书卷茅楹老蠹虫，何来题字午阴中。烟波邻里惟鲛客，山水心知一醉翁。凿翠晚凉生北牖，停云佳石拜南宫。虚劳好句投扉去，乱竹相敲剥啄风。
半村过访不遇留诗而去仍用前韵报之
作者：彭孙贻
朝代：明
体裁：七言律诗

穷年辛苦习雕虫，寸管含毫感慨中。门柳曾窥青眼客，山禽时下白头翁。新秋月色流河漠，极浦莲房落渚宫。莫问主人何处在，樵舟未返一溪风。
半逻夜泊沽酒见白虹贯斗分
作者：彭孙贻
朝代：明
体裁：五言律诗

沽酒邻灯出，移船宿鸟喧。白虹围雨急，阴电过河昏。野老占兵气，天王次剑门。乾坤莽萧瑟，秋草没中原。
南安孙申公以壶俎相饷戏为答之
作者：彭孙贻
朝代：明
体裁：古风

先生累月食无肉，逆旅江干烹苜蓿。自解诸生月俸钱，买得寒瓜绿如玉。忽飞片纸落彭生，开缄酒气摇双罂。愁肠绠作辘轳转，诗籁哀同猿狖鸣。年来断肉未断饮，一醉倾壶倒馀沈。暂许天涯游子还，欲向华山借高枕。孙公孙公奈尔何，坐谈感慨何其多。寄语龙溪王大令，为言羁客返岩阿。
南屏雨集
作者：彭孙贻
朝代：明
体裁：七言律诗

林湿不闻烟外钟，淡云又没两三峰。无僧更觉佛堂静，有酒似添山翠浓。杳杳秋深坠梧子，寥寥人语乱溪松。寺门幽鸟啼千啭，送客沿湖出短筇。
南昌七里街吊金谭战场
作者：彭孙贻
朝代：明
体裁：古风

七里街头涉江去，正到金王战场处。平沙白骨撑乱麻，夜半髑髅作人语。南行岭上驱车度，遥望江城只烟雾。道傍颓灶绝人烟，旅店荒荒走狐兔。舟师指点赤沙洲，固山兀真此屯住。浮桥十里横大江，毳帐连营截行路。堑外多夷掘后坟，道侧常仆斫馀树。江城兵火遭屠戮，犹是饥人啖馀肉。酸辛儿女葬齿牙，呼吸刀砧充豕畜。洪都古郡枕鄱阳，曾侍先公守豫章。三载遗恩诸父老，一夜荒丘万国殇。义旗一折义士死，章贡台傍剑光紫。当时草檄讨声桓，千古湖西数行字。天狼狼顾亦饥鹰，背汉依然故李陵。翻云覆雨在反掌，涅肤啮指终诬罔。可怜忠孝古南州，祗殉长蛟入罗网。我行断发出荆蛮，负骸潜步入吴关。卖刀何处购仇首，泪尽江猿山外山。
南湖七夕
作者：彭孙贻
朝代：明
体裁：古风

凉风萧条鸣促织，鼓翼晨啼锦机侧。匏瓜渡河未渡河，河汉横天斜复直。惊鸦哑哑没远渚，日落湖头采芳芷。美人不见湖水生，惆怅烟波暮林紫。夗央湖水忆同游，单栖荡子早悲秋。双星自照空床梦，孤月偏随独客舟。閒笺小句传离怨，挑灯明灭残花展。白雁归迟尺素稀，红衣坠尽罗裳捲。明星莫问夜如何，羁人愁思一年过。无须三西惊乌鹊，便拟扁舟入苧萝。
南湖别骏孙弟
作者：彭孙贻
朝代：明
体裁：古风

长亭柳尽河梁冻，拿艇敲冰一相送。征雁风回万里长，遥空雪。
南湖夜雨
作者：彭孙贻
朝代：明
体裁：五言律诗

南湖秋一片，孤客正含情。残暑空堂歇，清砧夕响生。乌啼买臣墓，草白伍员城。摇落已如此，愁眠况雨声。
南湖放舟
作者：彭孙贻
朝代：明
体裁：五言排律

菰芦三十里，双桨荡烟霞。一艇才飞叶，沿溪数落花。天疑宽浩淼，地转失盘拿。汗漫游无定，沧浪兴有涯。澄河肥藻甲，浅渚浸蒲芽。秋思中流楫，仙人贯月查。两头行载酒，八口合浮家。渔父过湘水，鸱夷去馆娃。至今留古宅，何必赋怀沙。相约寻西子，扁舟访若耶。
南湖晚眺
作者：彭孙贻
朝代：明
体裁：五言律诗

落日南湖迥，馀霞晚暂明。水光催暝色，砧响动空城。平野寒燕积，孤舟白鸟横。风尘悲物役，短发岂无情。
南郭农谈
作者：彭孙贻
朝代：明
体裁：五言律诗

并坐桔槔上，秋阴正满田。农谈谙穑事，世双惜流年。古桂为薪尽，良苗压水眠。盘桓忘日昃，村饭又孤烟。
卞山僧谈山之胜欣然未能一往短歌怀之
作者：彭孙贻
朝代：明
体裁：古风

昔泛白蘋洲，未到云深处。今遇卞山僧，遥指云中树。卞山处处皆白云，千峰万峰云不分。白云回合即山寺，僧在乱云堆里睡。脩篁蔽天亏日月，香茗流泉隐仁智。霅溪南下合苕溪，百里苍苍猿一啼。我欲寻僧采茶去，更入此峰西更西。
卞帘
作者：彭孙贻
朝代：明
体裁：五言绝句

疏帘未受风，半榻寒云拥。细梦不能明，鸟飞花影动。
卢尚书歌
作者：彭孙贻
朝代：明
体裁：古风

尚书磊落雄千古，短髯伟面气如虎。寸心耿耿烱秋霜，超忽腾骧若风雨。少年结志驱风云，折节贤豪访屠沽。铁胎弓劲能挽强，左射右射人莫当。帐前豪客盾磨墨，纛下健儿绣裹创。高牙横角大河北，秋草满路黄尘息。天狼蹶矢奔荆襄，南征迅扫摇欃枪。雕弧一响落封豕，死战齐穿赤眉垒。尚书飨士椎肥牛，捷书飞上天颜喜。黄衣圣人坐凭轩，赐之锁钥司北门。呼邪敛迹远汉塞，万里旌旗卧五原。蓟门烽沙犯太白，诏起墨衰专旄戟。拥兵诸将俱不前，鸣甲飞狐更充斥。重围仓卒陨大星，将士空弮膏矢镝。风吹钜鹿阵云黄，伏尸气暗旄头傍。生平肝胆为君死，生为长城死国殇。部曲飘零参佐尽，知己悲鸣两骕骦。馀血朱殷御鞍笼，春草横眠旧战场。萧条壮烈无颜色，万古髑髅刀剑香。
卢舍庵
作者：彭孙贻
朝代：明
体裁：五言律诗

阿监空祠冷，拘卢古佛尊。青山为眷属，白社有琴樽。秋涨荷平岸，昏钟月到门。应怜汉常侍，谁扫旧陵园。
卢陂逢武林僧
作者：彭孙贻
朝代：明
体裁：七言绝句

西子湖头忆旧游，天涯行脚十经秋。山僧也道还山好，那怪游人易白头。
卧湖舫听雨
作者：彭孙贻
朝代：明
体裁：五言律诗

买舫湖心泊，深更听雨眠。山云浓淡画，林籁夏秋泉。不以添离思，翻因静酒禅。披蓑蓬顶望，真似米家船。
卧病·其一
作者：彭孙贻
朝代：明
体裁：古风

短门深野蒿，蒿深断行迹。鼪鼯当昼啼，决明花一尺。久卧带生虮，扪虱枕周易。众舄欺病鸧，乱树喧磔格。哀其毛羽创，俯拾置檐隙。饲之以桐花，红豆捣虎魄。慰尔羽既成，感我孤蓬客。
卧病·其三
作者：彭孙贻
朝代：明
体裁：古风

东邻彼姝子，缟綦隐殊色。贫病工织素，怀杼恒叹息。孤花栖弱草，盛年不察识。桃李感华序，霜雪苦岁逼。南邻龋齿笑，粉泽工雕饰。君爱容即妍，明珰在君侧。东邻叹息声，空床成偪仄。
卧病·其二
作者：彭孙贻
朝代：明
体裁：古风

前山有蒺藜，深榛啸鸱鵙。褰裳不敢进，牵衣多枳棘。烨烨五色芝，黄云绕其的。食之既不饥，寿命算靡极。欲采隔重梁，弱流驶不测。小人化沙虫，射工鸣鬼镝。雷雨天冥冥，噩眙徒自惕。
卧病·其五
作者：彭孙贻
朝代：明
体裁：古风

木榻一角穿，作床加以幕。昼眠苦秋暄，芙渠摘红萼。瓦壶注寒泉，对此愁灼灼。夜眠未白鸟，蚊市沸帷箔。愁多每达曙，乌鹊喧檐阁。下床蹴小婢，然薪起烧药。
卧病·其四
作者：彭孙贻
朝代：明
体裁：古风

因愁梦无力，夜哀百蛩哭。街狗请勿喧，使我馀梦续。墙低鸣败蕉，风打入邻屋。嗷嗷横雁叫，河底鳏鱼独。我妇怜我寒，数起视寝熟。
卧病有以七夕诗见示因次其韵·其二
作者：彭孙贻
朝代：明
体裁：七言律诗

北斗西回指蓐收，夜深小坐见萤流。乞浆瓜瓠沾人苦，罢织牛衣对妇愁。河朔巨觞初饯暑，高楼明月早知秋。天涯何限思归客，云汉茫茫寄远忧。
卧龙山雨步
作者：彭孙贻
朝代：明
体裁：五言律诗

拾级空林上，山多觉雨青。畏寒增旅叹，息屐感危亭。雪�枮桑白，冰流涧火荧。地咸泉脉贵，孤负挈铜瓶。
卧龙山雨步
作者：彭孙贻
朝代：明
体裁：五言律诗

拾级空林上，山多觉雨青。畏寒增旅叹，息屐感危亭。雪𡒦枮桑白，冰流涧火荧。地咸泉脉贵，孤负挈铜瓶。
印生澄客乞字于贻且请更其名偶披云笈道书名之曰潜曜字曰景霄因系以诗
作者：彭孙贻
朝代：明
体裁：古风

旭日浴虞渊，乃以扬朝晖。应龙奋雷雨，泥蟠而天飞。葆兹至人德，韬光自沉几。乘时致云霄，英声耀九围。小器尚速成，大村贵知希。勉旃崇令名，浑沕观始微。
即事
作者：彭孙贻
朝代：明
体裁：五言绝句

幽人春梦足，卧听鸟声沸。晓起问山童，木兰开也未。
却寄家音口号
作者：彭孙贻
朝代：明
体裁：七言绝句

岭头梅放桂初残，云树连天道路难。归去高堂应问讯，但言游子正平安。
去年此日·其一
作者：彭孙贻
朝代：明
体裁：七言绝句

去年此日问梅花，未试春风萼绿华。为报东皇好消息，南枝含乳上窗纱。
去年此日·其二
作者：彭孙贻
朝代：明
体裁：七言绝句

去岁今宵见早梅，暗香连夕未全开。曾经玉笛频吹后，并蒂枝头带子来。
去雁远冲云梦雪
作者：彭孙贻
朝代：明
体裁：七言律诗

楚塞风寒朔霰飘，征鸿万里去迢迢。未过汉水头先白，欲度衡阳湿未消。和曲人稀冰柱促，折梅驿断素书遥。天南望尽无消息，目送湘云未可招。
又
作者：彭孙贻
朝代：明
体裁：七言律诗

三云贵种下临芳，昼锦何因在草堂。移出鸾坡原富丽，凝来燕寝亦清香。可同绮里餐芝秀，不数风流压麝囊。十二雕阑深护惜，瑞英帘外更春光。
又
作者：彭孙贻
朝代：明
体裁：五言律诗

佳丽花王匹，俱传出魏宫。玫瑰嫌黯淡，阿阁让玲珑。一品神仙服，三春禁院中。堪持拟飞燕，袅娜避微风。
又
作者：彭孙贻
朝代：明
体裁：七言律诗

绣幕苔文衬绿茵，珠帘瑟瑟暗藏春。探花柳七更衣早，协律龟年照帻新。油壁香留青马客，绮琴心动远山人。午桥庄上堂开后，野色秾芳辨未真。
又题桃源图二首·其一
作者：彭孙贻
朝代：明
体裁：七言绝句

山围水抱自村庄，笑煞求仙误始皇。毛女入山头未白，巳书甲子到柴桑。
又题桃源图二首·其二
作者：彭孙贻
朝代：明
体裁：七言绝句

五柳先生只寓言，人间那得有桃源。武陵今日山如旧，流水飞花更几村。
双燕
作者：彭孙贻
朝代：明
体裁：五言绝句

花间双燕子，日日过幽居。衔泥莫相近，或恐污琴书。
双蝶曲
作者：彭孙贻
朝代：明
体裁：五言绝句

双蝶自相见，俱飞入柳花。空馀无限意，寂寞数昏鸦。
双鸠
作者：彭孙贻
朝代：明
体裁：古风

双鸠日日啼，伴我昼幽独。幽人闭南轩，起坐午睡足。经年不出户，晴雨谁事卜。晴鸠又雨鸠，岁见芳草绿。晨夕听鸟音，欣然忘栉沐。迩来断人事，门亦稀剥啄。巢空鸠妇死，牵牛蔓枯木。坐对辛夷残，春泥坠茅屋。
发南浦
作者：彭孙贻
朝代：明
体裁：七言律诗

渺渺西风引素波，片帆南浦入烟萝。空城木叶惊秋早，故国浮云带雁过。白发暗生江月满，青山无主夕阳多。天涯游子增哀怨，肠断吴西啰唝歌。
发蒲亭南出米岭
作者：彭孙贻
朝代：明
体裁：古风

驱车出蒲亭，南行过米岭。崇冈裂赤坂，乱泉鸣素绠。人行万松上，青苍入衣领。天高群象肃，秋近众峰冷。云山洗形役，触物心自警。雨霁啼鹁鸠，晴光跃蚱蜢。行经乱离后，颓屋有残井。阪田寡良苗，稻孙秀馀颖。我家秦溪下，未荒田一顷。何时返东皋，犁锄躬自秉。
叔大父浔梧将军瑞草轩新植牡丹盛开得此新句
作者：彭孙贻
朝代：明
体裁：五言排律

木末移寒月，秾芳映短荄。小亭风转媚，霁日丽无涯。送艳过新雨，留蜂坐晚衙。砌苔文错绣，帘燕□分钗。剪叶封香国，开轩压馆娃。行吟堪入洛，对酒正如淮。度曲三声鴂，催花两部蛙。朱楹宜衬色，红药让当阶。餐蕊酥含乳，标名玉篆脾。题应人捧砚，梦到锦投怀。为殿收群卉，何春占六街。金衣更相惜，绕幕故喈喈。
叠山图引赠孙户侯辅庭
作者：彭孙贻
朝代：明
体裁：古风

我欲游名山，图归写绡幕。却笑图中人，先我寘丘壑。啚中之人汉故侯，三毛飒飒髯苍虬。眼前将吏半降组，君独灌圃城南头。胸藏块垒何确荦，方寸槎枒成五岳。指顾千岚万壑生，山鬼幽忧畏雕斲。谁为此公貌此图，七十二峰来座隅。非遇龙威定善卷，入室恒觉烟岚俱。五丁无权巨灵去，畚石真笑愚公愚。买山我已惭高隐，思向辋川乞粉本。为君赋得画中诗，始悟山人夙画师。诗成写傍空山挂，日日看山如入画。青山不是无白云，黄尘招隐徒纷纷。此中添我题诗者，莫使青山独见君。
古八变歌
作者：彭孙贻
朝代：明
体裁：乐府曲辞

浮云何奄暧，百变在须臾。朝发苍梧野，夕合太山垂。人生非有定，哀荣多因时。噪鹊讵知欢，鸣蛩讵知悲。盛年不自惜，乃怨岁月驰。安得把日驭，驻景使不移。
古巷
作者：彭孙贻
朝代：明
体裁：七言绝句

野禽相对伴羁栖，日日壶樽劝客提。古巷无人似山径，何须郊外听黄鹂。
古怨歌
作者：彭孙贻
朝代：明
体裁：古风

蟪蛄鸣素秋，无以理衣裳。况我有明月，照此无容光。明明匣中镜，秉志德不忘。舍辛君不察，抱石高山傍。为君指白日，何以荅严霜。踏草成古踪，不入君子堂。岁宴冰雪苦，高洁俟春阳。幽兰在长坂，无人亦芬芳。
古意
作者：彭孙贻
朝代：明
体裁：古风

爰有南威质，令姿闲且端。披服耀纤阿，密理表中单。颜若朝霞举，泽悦秀可餐。贞心雪同德，竟体近吹兰。意静百无违，指日天雨寒。赠以古素琴，良桐错琅玕。雷威之所成，冰丝八茧蚕。正容一相饷，愿结白首欢。微忱不遽通，逡巡未一弹。岂不感精诚，知音世所难。
古意
作者：彭孙贻
朝代：明
体裁：五言绝句

赠君手制衣，是妾织来丝。殷勤十年意，尽在别离时。
古艳歌
作者：彭孙贻
朝代：明
体裁：古风

东风小院百花明，日高春困不闻莺，殢人无力炙鹅笙。
古诗十二首·其一
作者：彭孙贻
朝代：明
体裁：古风

鸿鹄志万里，振翮摩苍天。徘徊在霄汉，俯视六合间。稻粱岂不营，乌能入虞樊。朝啄苍梧粟，夕饮华池巅。孤尚自有托，饥渴何足患。翩翩华堂燕，乃巢檐幕端。细娱足媮乐，广厦非所安。
古诗十二首·其七
作者：彭孙贻
朝代：明
体裁：古风

明月何皎皎，揽之有馀辉。不眠知夜长，鸣蟀动中帷。红颜苦无欢，荡子愁无衣。凉风变庶草，肃肃征鸟飞。远望何益别，轻行何益归。洁身待君子，谁复惜朝饥。
古诗十二首·其三
作者：彭孙贻
朝代：明
体裁：古风

灼烁桃李花，含英发中庭。闻君爱颜色，私自吐芳馨。阳春沐光泽，衰草日夜青。容华虑消歇，舍意苦未屏。欲以委所欢，落落如晨星。意长惜岁短，独立自屏营。
古诗十二首·其九
作者：彭孙贻
朝代：明
体裁：古风

晨征入空谷，仰见百尺桐。枝枝拂青云，叶叶生回风。其根激清泉，泻湍若惊鸿。匠石持斧斤，揕伐离涧中。伯牙一顾此，旋以命良工。黄金错其尾，白玉为弦徽。饰以合欢绮，檿丝以缭之。昔为枯朽质，今登清庙隅。贵重非所羡，长愿守根株。
古诗十二首·其二
作者：彭孙贻
朝代：明
体裁：古风

崇兰发幽涧，馨香吐奇姿。流风揽其辉，承露挹华滋。荃蕙本自芳，萧艾欲因之。攀缘时作伍，纷糅谁见知。结佩奉君子，明德欣所私。凡卉待春旸，霜雪委路岐。容华宁久留，恐随秋草萎。愿言事松柏，岁寒以为期。
古诗十二首·其五
作者：彭孙贻
朝代：明
体裁：古风

飘风起长河，千里浮云来。流氛荡华日，总总生尘埃。倦鸟眷故林，征马惮崔嵬。何为远行子，朋好易相乖。峨峨高山柏，盘石亦礧礧。磐石永不移，松柏安由摧。飞蓬起何因，漂荡无根荄。高飞南山巅，远坠北海隈。零落信所遇，踯躅动予怀。
古诗十二首·其八
作者：彭孙贻
朝代：明
体裁：古风

少年重意气，结客长安陌。千金买宝剑，烂若芙蓉色。相逢豪侠友，脱赠无所惜。烽火连朔方，羽书蔽白日。壮心纵横起，结束吴钩出。焉能老牖下，腰镰事阡陌。
古诗十二首·其六
作者：彭孙贻
朝代：明
体裁：古风

明日未可卜，不饮当何时。回樽酌美酒，自劝玳瑁卮。二八理朱弦，逸态世所稀。高音动中曲，欲言难致辞。同声意相悦，情谐心自知。为欢浩无方，顾景惜若悲。人生鲜百岁，忧乐常互俱。欢娱不宿昔，零落在须臾。无为感穷达，刺促日摧眉。
古诗十二首·其十
作者：彭孙贻
朝代：明
体裁：古风

秋风动百草，游子多惨颜。四顾白日堕，客行殊寡欢。悠悠思故乡，去去忽言旋。故乡非云乐，客行常自怜。欲归道无因，愿言托綵笺。桑榆易云晚，惜此华盛年。
古诗十二首·其十一
作者：彭孙贻
朝代：明
体裁：古风

京洛郁纷纷，车马争络绎。春风吹衣带，冠盖互相值。共投金门里，并戏长安陌。追随令人好，黄金捐不惜。英英天上云，磊磊涧中石。母为要路津，各辙避畴昔。
古诗十二首·其十二
作者：彭孙贻
朝代：明
体裁：古风

南山一何高，去天不百里。白鹿游其上，丹霞触肤起。中有飞仙人，鹤发绿覆耳。不病亦不饥，往来自轻举。对我大叹息，言汝劳神髓。再拜长跽之，予我药一圭。服之耳目异，混混无所思。无复烦名理，口亦绝令辞。茫昧观万古，偓佺相等期。
古诗十二首·其四
作者：彭孙贻
朝代：明
体裁：古风

蟪蛄呜桑条，焉知春与秋。浮萍泛大海，莫定东西流。人生非不朽，脩短焉可谋。奄忽谢朝露，白骨归山邱。生时长气盛，泯没委道周。万物信所化，蚓蚁嘬王侯。勖哉保令德，千载长悠悠。
古豫章行
作者：彭孙贻
朝代：明
体裁：古风

洪州一炬飞烟雾，神物犹留豫章树。铁色枝蟠汉代云，霜皮藓剥吴都雨。龙拿虎攫偃根株，石烂天枯历寒冱。旌阳铁柱数千载，此物居然阅人代。长蛟迸罅噏凄风，山鬼含瘿见奇态。撑护全凭天地力，精灵应有明神配。自来抚眺几婆娑，今日相看更谁在。荒陵雷树仆狐狸，劫火空桑烬魑魅。樟公樟公奈尔何，乾坤反覆何其多。百战英雄一啼鸟，八代江山葬绮罗。岁寒偃蹇心自保，枯蘖摧豗理不磨。我来攀树三叹息，回看双鬓成蹉跎。
句容道中望茅山
作者：彭孙贻
朝代：明
体裁：七言律诗

江花山雾共氤氲，句曲苍茫在白云。榆火渡淮春烧断，河流隔浦柳条分。空原草秀添梅雨，过岭天长阻雁群。尘骨自怜仙未得，三峰遥礼大茅君。
叩南邻张氏茅亭看红白桃花
作者：彭孙贻
朝代：明
体裁：七言绝句

茅亭寂静敛芳埃，红白桃花相向开。茶罢主人相折赠，多情蜂蝶手中吹。
吉州黄氏园亭石林水竹荷沼鱼陂互相映带惜已圯废兵阻无憀排闷纵目荒榛刺人叹息成句
作者：彭孙贻
朝代：明
体裁：七言律诗

黄公亭榭枕城闉，水竹参差映四邻。云入山楼栖画壁，草平矶石驻游鳞。芙蓉欲赠无裳客，岩桂初招未隐人。偏是秋风不归去，黄花閒杀白纶巾。
吉祥草花
作者：彭孙贻
朝代：明
体裁：七言律诗

绕砌青青耐雪霜，佳名谁为锡佳祥。紫茎自茁兰心瘦，朱蕊丛生燕寝香。书带汗青流竹素，文章留草寿山堂。窗前时见红堆径，每讶丹铅坠笔床。
吊吴忠节公墓感愤十六韵
作者：彭孙贻
朝代：明
体裁：五言排律

先帝升遐日，悲号遍海隅。群公谁握秉，多难乏除驱。惨淡龙蛇坠，横流凤阙纡。秦烽骄太白，□岳陨医无。啄矢王孙尽，降旗将吏趋。触庭惟舞象，升殿有鸣狐。谀莽攴何剧，逃嬴士不污。当时忠烈辈，都被党人诛。万死明臣节，偏安失霸图。江深哀杜宇，川溢啸天吴。云物钟陵改，濠梁石马孤。旄头煇□虎，黔首望苍梧。义士甘为盗，夷官半大儒。河山留正气，隐逸致生刍。水抱廉贞曲，林分布谷呼。燕台数行泪，重复洒春芜。
吊周公瑾墓
作者：彭孙贻
朝代：明
体裁：五言律诗

巴丘一片石，终古吊周郎。南国英雄老，东风山水长。功成人寂寂，月出树苍苍。莫恨知音尽，吴吟咏不忘。